
Parametrikus felületek távolságmezőjének generálása és megjelenítése

Kulcsszavak: Sugárkövetés; Testmodellezés; Bézier-felület; Gradiens módszer; Raszterizáció
A számítógépes modellezés egyik meghatározó eszköze a testek felületének különböző parametrikus felületekkel való leírása. Egyre szélesebb körben elterjedő implicit felületreprezentáció az előjeles távolságfüggvények és diszkretizált változatuk, a távolságmezők. A távolságmezővel reprezentált felület egy speciális sugárkövető eljárással, a sphere tracing algoritmussal jeleníthető meg. Kutatásom célja parametrikus felületekkel ábrázolt objektumok távolságmezőjének generálása GPU segítségével.
A létrejövő távolságmezők megjeleníthetők GPU-val gyorsított módon, az említett sphere tracing módszerrel. Ezt a módszert összehasonlítom a parametrikus felület háromszögekkel tesszellált megjelenítésével. A távolságmező generálásához különböző gradiens alapú módszereket (gradiens módszer, AdaMax) alkalmaztam.
A készített programmal kétdimenziós függvények grafikonjai és Bézier felületek jeleníthetők meg. A Bézier felületekre azért esett a választás, mert a kontrollpont-hálójukon keresztül intuitívan manipulálhatók és a folytonosság megtartása mellett összeilleszthetők, így különösen alkalmasak felületek modellezésére. Harmadfokú Bézier felületek távolságmezőjének generálására speciális algoritmust is adok, melyet összehasonlítok a korábban tárgyalt módszerekkel.
Fő eredményként bemutattam, hogyan használhatók gradiens módszerek távolságmezők generálásához és szimulációval validáltam az AdaMax algoritmus alkalmazhatóságát köbös Bézier felületek távolságmezőjének generálására. Kitértem a módszer GPU-implementációjának részleteire, mellyel nagyságrendekkel gyorsítottam a kiértékelést. Végül mérésekkel igazoltam, hogy az új módszer már kis felbontáson is lényegesen gyorsabb, mint a referencia implementáció.



